முன்னாள் முதல்வர் ஜெயலலிதா மரணம் குறித்து பல்வேறு தகவல்கள் வெளியானதைத் தொடர்ந்து, ஒய்வு பெற்ற நீதிபதி ஆறுமுகசாமி தலைமையில் விசாரணை ஆணையம் அமைக்கப்பட்டது. ஜெயலலிதா மரணம் தொடர்பாகப் பல்வேறு தரப்பினருக்கு ஆணையம் தரப்பில் சம்மன் அனுப்பப்பட்டு விசாரணை நடத்தப்பட்டு வருகிறது. சமீபத்தில் ஆணையத்துக்கு கால நீட்டிப்பு வழங்கப்பட்டது. இந்நிலையில் அப்போலோ மருத்துவமனையில் ஜெயலலிதா சிகிச்சை பெறும்போது, பாதுகாப்பு வழங்கிய உளவுத்துறை ஐ.ஜி சத்தியமூர்த்தியை ஆஜராகுமாறு விசாரணை ஆணையம் சம்மன் அனுப்பியது. இதையடுத்து இன்று அவர் ஆஜராகி விசாரணை ஆணையத்தில் விளக்கமளித்தார். அப்போது ``75 நாள்களில் ஜெயலலிதாவை யார் யார் பார்த்தார்கள் என்ற டைரி குறிப்புகள் பராமரிக்கப்படவில்லை. ஜெயலலிதா சிகிச்சை பெற்றபோது சிசிடிவி அகற்றப்பட்டது குறித்து எனக்குத் தெரியாது" என அவர் கூறியதாகத் தகவல்கள் வெளியாகியுள்ளது.